**ELŐTERJESZTÉS**

**Szombathely Megyei Jogú Város Közgyűlésének**

**2022. június 27-i ülésére**

**Javaslat mikromobilitási járművek kölcsönzési célú közterületi elhelyezésére**

A Lime Technology Kft. megkereste Szombathely Megyei Jogú Város Önkormányzatát a mikromobilitási járművek kölcsönzési célú közterületi elhelyezésére.

A Lime a világ vezető mikromobilitás-szolgáltatója, amely összeköti az embereket és a helyszíneket egy egészségesebb, tisztább és élhetőbb város létrehozása érdekében. Szorosan együttműködik az ebben érdekelt felekkel a városok egyre sürgetőbb kihívásainak és a fejlődő közlekedési igényeknek a kezelése érdekében, hogy ezáltal biztosítsa az emberek és közösségek közötti zavartalan és biztonságos közlekedést. Öt kontinensen több mint 200 millió utazáshoz járult hozzá, elektromos rollereket és kerékpárokat biztosítva az autózás alternatívájaként.

A mikromobilitási eszközök kölcsönzési lehetősége összhangban van Szombathely Megyei Jogú Város fenntartható mobilitási tervével (SUMP).

Szombathelyen a tervek szerint 63 darab gyűjtőpont kerül kialakításra. A rendszer lehetőséget biztosít a város meghatározott területein az elektromos meghajtás korlátozásával a roller használatára.

A gyűjtőpontok használatáért a Lime Technology Kft. Szombathely Megyei Jogú Város Önkormányzatának díjat fizet. A szolgáltatás bevezetéséhez, üzemeltetésére, fenntartására az Önkormányzatnak és a Lime Technology Kft-nek Együttműködési megállapodást kell kötnie. A Lime Technology Kft. részletes ismertetőt ad a mikromobilitási járművek kölcsönzési célú igénybevételéről, üzemeltetéséről, fenntartásáról.

Javaslom, hogy a Közgyűlés támogassa a mikromobilitási járművek kölcsönzési célú igénybevételét, és hatalmazza fel a Városstratégiai, Idegenforgalmi és Sport Bizottságot és a Gazdasági és Jogi Bizottságot, hogy a mikromobilitási járművek kölcsönzési célú közterületi elhelyezésének részleteiről szóló megállapodást jóváhagyja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. június „ ”**

**/: Dr. Nemény András :/**

**HATÁROZATI JAVASLAT**

**….…./2022. (VI.27.) Kgy. számú határozat**

Szombathely Megyei Jogú Város Közgyűlése a „Javaslat mikromobilitási járművek kölcsönzési célú közterületi elhelyezésére” című előterjesztést megtárgyalta, és a következő döntést hozta:

1. A Közgyűlés felhatalmazza a Városstratégiai, Idegenforgalmi és Sport Bizottságot, valamint a Gazdasági és Jogi Bizottságot, hogy a mikromobilitási járművek kölcsönzési célú közterületi elhelyezésének részleteiről szóló megállapodást jóváhagyja.
2. A Közgyűlés felkéri a polgármestert, hogy a bizottsági döntést követően a megállapodást aláírja.

**Felelősök:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** 2022. július 30.